Rentekoersverlaging verwelkom, ‘maar ergste lê nog voor’Dit is die vierde agtereenvolgende rentekoersverlaging. (Foto: Maroela Media) Die vierde agtereenvolgende verlaging van die rentekoers is uit talle oorde verwelkom. Die monetêrebeleidskomitee (MBK) het Donderdag die rentekoers met 25 basispunte verlaag tot 3,5% per jaar. Die algehele verlaging in die rentekoers vir 2020 staan nou op 3,25 persentasiepunte. Die prima rentekoers is tans 7%. Die vakbond Uasa sê die landwye staat van afsondering het ŉ enorme finansiële uitwerking op miljoene werkers gehad en die jongste rentekoersverlaging gaan hopelik meer geld beskikbaar stel vir werkers om óf hul spaargeld aan te vul, óf hul skuld vinniger af te betaal. “Die verlaging gaan werkers ook toelaat om meer aan goedere en dienste te bestee wat weer die ekonomie ŉ hupstoot gaan gee en die BBP help groei,” het Uasa gesê. Die vakbond het egter ŉ beroep op sy lede gedoen om dit oordeelkundig te gebruik. “Die moeilike tye wat ons nou ondervind, is nog lank nie verby nie en die beste ding wat mense nou kan doen, is om hulself teen finansiële ondergang te beskerm deur spaarsaam te leef en geld verstandig te bestee.” Uasa sê ook hy besef daar kan kwalik van werkers verwag word om opgewonde te raak oor nóg ŉ oproep om hul beursies toe te knyp, maar dit is wel ŉ gulde geleentheid om van skuld ontslae te raak voor rentekoerse weer begin styg. (Foto: pixabay) Joff van Reenen, direkteur van die spesialis-eiendomsagentskap High Street Auctions, sê die jongste rentekoersverlaging was te wagte – en noodsaaklik – gegewe die houe wat die ekonomie in hierdie stadium verduur en nog vérder weens die uitwerking van die Covid-19-pandemie sal moet verduur. “Die Reserwebank het die rentekoers vanjaar reeds met 275 basispunte verlaag om verligting te bied aan skuldbelaaide Suid-Afrikaners en die bykomende verlaging is ŉ stap in die regte rigting om likiditeit te verbeter omdat die ergste ongetwyfeld nog voorlê,” het Van Reenen gesê. “Die Reserwebank se hersiene BBP-groeivooruitsig van 7,3% vir 2020 is ŉ aanduiding dat ons nog lank nie uit die moeilikheid is nie. “Uit ŉ eiendomsperspektief gaan vier opeenvolgende rentekoersverlagings ŉ positiewe uitwerking op vertroue in vastebatebelegging hê omdat daar maar min veilige hawens in sulke onstuimige markte is. Met geen internasionale reëlboek vir pandemies nie, is eiendom nou selfs meer aanloklik,” het Van Reenen gesê. Lew Geffen Sotheby’s International Realty se uitvoerende hoof, Yael Geffen, stem saam en sê die geskiedkundige lae uitleenkoers gaan die eiendomsmark oopstel vir ŉ groot getal eerste kopers wat nie vantevore hul eie huise sou kon bekostig nie. “Dit is uiters goeie nuus en dit gaan momentum en vertroue bied op ŉ tydstip wat die land dit die nodigste het.” Geffen verduidelik die jongste rentekoersverlaging vir verbruikers daal na 7%, ŉ bykans ongekende syfer. Dit beteken in praktyk ŉ maandelikse terugbetaling van minder as R7 800 op ŉ verband van R1 miljoen wat die skuif van huurder na huiseienaar veel makliker maak. Sy sê dit is in hierdie stadium ŉ kopersmark in Suid-Afrika en nog ŉ rentekoersverlaging is net die aanmoediging wat die bedryf benodig.